Det Økonomiske og Sociale Udvalgs udtalelse om "Meddelelse fra Kommissionen til Rådet, Europa-Parlamentet, Det Økonomiske og Sociale Udvalg og Regionsudvalget om eEurope 2002: Tilgængeligheden af offentlige websteder og deres indhold"

(2002/C 94/04)

Kommissionen for De Europæiske Fællesskaber besluttede den 25. september 2001 under henvisning til EF-traktatens artikel 262 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Transport, Energi, Infrastruktur og Informationssamfundet, som udpegede Miguel Angel Cabra de Luna til ordfører. Sektionen vedtog sin udtalelse den 31. januar 2002.

Det Økonomiske og Sociale Udvalg vedtog på sin 388. plenarforsamling af 20. og 21. februar, mødet den 20. februar 2002, følgende udtalelse med 117 stemmer for og 1 hverken for eller imod.

1. Indledning

1.1. Adgang til information og telekommunikation er fortsat en udfordring for 37 millioner EU-borgere med handicap, men også for borgere med særlige behov.

1.2. Mangel på adgang er en af de vigtigste aspekter af den såkaldte IT-kløft, der er blevet behandlet i adskillige EU-dokumenter, især i rapporten om e-integration(1). Allerede i dokumentet "På vej mod et Europa uden barrierer for handicappede(2)" rejste Kommissionen spørgsmålet om barrierer for adgangen til IT.

1.3. Kommissionens meddelelse om tilgængeligheden af offentlige websteder og deres indhold vil være et første skridt hen imod en opfølgning af tidligere erklæringer med konkrete foranstaltninger. På den ene side er der større bevidsthed om handicappedes problemer, som f.eks. Eurobarometer(3) viser, men på den anden side vil løsninger for handicappede også komme andre grupper til gavn.

1.4. ØSU mener, at adgang til information er en grundlæggende rettighed for handicappede borgere, uden hvilken de ikke kan nyde nogen sociale og politiske rettigheder. Der er derfor brug for en global og sammenhængende strategi for at sikre en politik over for borgere med særlige behov, der er udviklingsorienteret og inklusiv. Dette initiativ vil gøre information lettere tilgængelig, idet der tages højde for det faktum, at mangel på information fører til en større grad af udstødelse.

1.5. Meddelelsen er et godt eksempel på, hvordan den transatlantiske dialog har været til gavn for handicappede, når det gælder praktiske foranstaltninger til at sikre ikke-diskrimination. Det er et særdeles praktisk redskab til at gennemføre princippet om lige adgang til information for alle.

2. Resumé af Kommissionens meddelelse

2.1. Handlingsplanen for eEurope 2002, som blev vedtaget ved Det Europæiske Råds møde i Feira i juni 2000(4), har som formål at fremskynde og udbrede anvendelsen af Internettet til alle sektorer i det europæiske samfund, så Europas borgere får mulighed for at deltage i og udnytte de muligheder, som de digitale teknologier frembyder. Et af handlingsplanens specifikke mål er at forbedre adgangen til World Wide Web for borgere med handicap. Dette spørgsmål er emnet for denne meddelelse og dens henstillinger.

Adgangen til Internettets websider og deres indhold er forbundet med en række forskellige problemer for de 37 millioner europæiske borgere med et handicap. Med udviklingen af statslige onlinetjenester er der en alvorlig risiko for social udelukkelse af en stor procentdel af befolkningen.

2.2. Den europæiske strategi til at sikre tilgængeligheden af information på offentlige websteder indgår i handlingsplanen for eEurope 2002, som blev vedtaget ved Det Europæiske Råds møde i Feira i juni 2000. Som del af handlingsplanens målsætning 2c er der i planen opstillet fem delmålsætninger. Disse går ud på at fremme "deltagelse for alle i den videnbaserede økonomi", idet det i handlingsplanen understreges, at "offentlige websteder og deres indhold i medlemsstaterne og i de europæiske institutioner skal være udformet med tilgængelighed for øje for at sikre, at borgere med handicap kan få adgang til den indeholdte information og drage fuld fordel af potentialet for e-forvaltning." Dette skal ske gennem vedtagelse af webadgangsinitiativets (WAI) retningslinjer for offentlige websteder ved udgangen af 2001.

2.3. Dette initiativ er et af de fem områder, som internetorganisationen World Wide Web Consortium (også kendt som W3C), der består af over 500 medlemsorganisationer og har deltagere fra over 30 lande, beskæftiger sig med. Webadgangsinitiativet (WAI) har i samarbejde med brancherepræsentanter, forskere, statslige myndigheder og handicaporganisationer udviklet et antal retningslinjer.

Retningslinjerne for webtilgængelighed er udviklet med økonomisk støtte fra Kommissionen inden for programmet "Telematiksystemer" (TAP) under det fjerde rammeprogram, og fra forskellige statslige myndigheder og andre organisationer. Disse retningslinjer betegnes mere specifikt World Wide Web Consortium/Web Accessibility Initiative (W3C/WAI) Web Content Accessibility Guidelines version 1.0 (WCAG 1.0) (eller WAI/W3C WCAG 1.0). De omtales i meddelelsen som Retningslinjerne. Retningslinjerne anerkendes som en de facto global standard for udformningen af lettilgængelige websteder. Udviklingen af teknologien og redskaberne vil imidlertid være afgørende for indførelsen af nye versioner og retningslinjer for andre områder.

2.4. Retningslinjerne bygger på bred enighed blandt en bred vifte af sektoraktører, og de udgør en frivillig mekanisme, som kan hjælpe offentlige informationsudbydere til at overholde et uformelt regelsæt i form af principper, redskaber og metoder. Informationsforvaltere samt webdesignere og -udviklere kan dermed gøre information offentligt tilgængelig for alle. Retningslinjerne udgør et dynamisk regelsæt i stadig udvikling, der søger at holde trit med og foregribe den seneste teknologiske udvikling.

2.5. Handlingsplanen for eEurope 2002 foreslår, at Retningslinjerne vedtages som et første skridt hen imod, at offentlige websteder i Europa og deres indhold gøres tilgængelige for borgere med handicap. Vedtagelsen af Retningslinjerne vil også vise, hvor engagerede medlemsstaterne og EU-institutionerne er, når det gælder målet om at integrere webtilgængelighed i deres politik for offentlige informationstjenester og -standarder, herunder e-forvaltning.

2.6. I forbindelse med gennemførelsen af handlingsplanen for eEurope 2002 på området "Deltagelse for alle i den videnbaserede økonomi" fik Den Højtstående Gruppe vedrørende beskæftigelse og informationssamfundets sociale og arbejdsmarkedsmæssige dimension (ESDIS), som består af repræsentanter fra alle medlemsstater, til opgave at følge denne udvikling. Der blev oprettet en ekspertgruppe vedrørende e-tilgængelighed, som skulle yde støtte til Den Højtstående Gruppes aktiviteter.

Europæisk Handicapforum, der er den organiserede handicapbevægelses talerør i Europa, er blevet indbudt til at deltage i denne ekspertgruppes aktiviteter med observatørstatus.

Ekspertgruppen vedrørende e-tilgængelighed har givet tilbagemeldinger til en gennemgang af status for vedtagelse og gennemførelse af Retningslinjerne i de enkelte medlemsstater. Ekspertgruppen vedrørende e-tilgængelighed har desuden gennemført en overvågningsøvelse i de 15 medlemsstater, hvor eksempler på god praksis udpegedes.

2.7. I forbindelse med den planlagte udbygning af Kommissionens internetbaserede tjenester ventes det såkaldte EUROPA II-websted at blive iværksat i perioden 2001-2004.

I denne sammenhæng er tilgængeligheden af de europæiske institutioners websteder under revision med henblik på at kunne overholde målsætningen om vedtagelse af Retningslinjerne ved årets udgang.

Som supplement og støtte til udviklingen af de europæiske politikker er der igennem de seneste ti år gennemført forsknings- og teknologiudviklingsarbejde med sigte på handicappedes krav og behov.

Et af de projekter, som Kommissionen har ydet økonomisk støtte til inden for særprogrammet for forskning og teknologisk udvikling samt demonstration inden for telematiksystemer (1994-1998) (TAP) under det fjerde rammeprogram, var projektet om webtilgængelighed, Web Accessibility Initiative (WAI), der bidrog til udarbejdelsen af Retningslinjerne og andre specifikationer og redskaber til fremme af webadgangen.

Inden for programmet for informationssamfundsteknologi under det femte rammeprogram yder Kommissionen økonomisk støtte til et projekt med titlen Web Accessibility Initiative-Design for All (WAI-DA), Webadgangsinitiativet - Design for alle. Stadigt flere FTU-projekter inden for dette program benytter Retningslinjerne, som er udarbejdet af Webadgangsinitiativet.

2.8. Til slut opridser Kommissionen udviklingen uden for EU. Webtilgængelighed er en integreret del af de offentlige informationspolitikker i f.eks. Australien, Canada og USA. I nogle lande udgør lovgivningen et vigtigt grundlag for at gøre webstederne tilgængelige. Især i USA kræver lovgivningen i medfør af lovændringen af paragraf 508 af resocialiseringsloven fra august 1998, at statslige websteder er tilgængelige. Disse regulativer trådte i kraft i juni 2001. Denne lovgivning rummer også vigtige overvejelser i forbindelse med offentlige indkøb af informationsteknologier, som er tilgængelige for handicappede.

Den europæiske ministerkonference i Warszawa i maj 2000 understregede vigtigheden af, at Den Europæiske Unions politiske engagement suppleres med en handlingsplan svarende til handlingsplanen for eEurope (eEurope+) af og for de lande, der søger medlemskab af Den Europæiske Union. eEurope+ behandler spørgsmålet om webadgang og henstiller, at webadgangsinitiativets (WAI) retningslinjer(5) vedtages.

2.9. Meddelelsen ønsker at være et eksempel på det fælles arbejde, som kræves for at fjerne barrierer for adgang, barrierer - sociale, miljømæssige, kulturelle, tekniske og andre - der hindrer handicappedes fulde deltagelse i samfundslivet, og sikre, at fremtidige teknologier og informationssystemer ikke skaber nye og yderligere vanskeligheder for handicappede.

Meddelelsen præsenterer derefter en række bemærkninger, der bygger på de hidtidige erfaringer med vedtagelsen af retningslinjerne i medlemsstaterne og EU-institutionerne.

De vigtigste er følgende:

- Medlemsstaterne og EU-institutionerne har indgået aftale om at udveksle information og måle deres fremskridt i retning af vedtagelse og gennemførelse af disse Retningslinjer på baggrund af et sæt af fælles vedtagne kriterier. De offentlige websteders deraf følgende tilgængelighed skal overvåges og eksempler på god praksis udpeges. Kommissionen vil indsamle og formidle resultaterne af denne aktion.

- De nationale offentlige myndigheder skal løbende søge at forbedre tilgængeligheden af deres websider og finde frem til nye og bedre måder at levere webindhold og -tjenester på, efterhånden som der udvikles nye udgaver af disse Retningslinjer.

- Medlemsstaterne skal træffe hensigtsmæssige foranstaltninger, der sikrer, at ikke kun nationale, men også lokale og regionale offentlige websteder efterlever Retningslinjerne.

- Kommissionen vil over for de øvrige EU-institutioner rejse forslag om, at der etableres en tværinstitutionel arbejdsgruppe med det formål at fremme og sikre vedtagelse, gennemførelse og regelmæssig ajourføring af disse Retningslinjer hos EU-institutionerne.

- Foranstaltninger til at øge kendskabet til, udbredelsen af, uddannelse og navnlig undervisningen i webtilgængelighed bør fremmes både hos EU-institutionerne og i medlemsstaterne.

- Organisationer, der modtager økonomisk støtte fra EU-institutionerne eller medlemsstaterne, bør tilskyndes til at gøre deres websteder tilgængelige.

- Der bør iværksættes et større initiativ til at opnå generel tilgængelighed af både offentlige og private websteder i løbet af 2003, der er udnævnt til europæisk handicapår.

- Medlemsstaterne og EU-institutionerne bør indgå i en løbende dialog med handicappede og deres repræsentanter med henblik på at sikre regelmæssige og konsekvente tilbagemeldinger om disse spørgsmål.

3. Generelle bemærkninger

3.1. ØSU ser positivt på dette forslag til en EU-politik, der sikrer, at offentlige websteder og deres indhold er tilgængelige for EU-borgere med handicap. Det er passende, at dette initiativ træffes på et tidspunkt, hvor stadigt mere information stilles til rådighed elektronisk, og hvor faren for social udstødelse er betydeligt større for de borgere, der er udelukket fra at få adgang til sådan information.

3.2. Dette initiativ bør sikre alle fuld adgang til offentlig information i medlemsstaterne og på EU-niveau og dermed sikre alle retten til at deltage som fuldgyldige borgere i samfundet. ØSU understreger, at det er vigtigt, at der henvises til retten til ikke-diskrimination og integration af borgere med handicap som fastlagt i artiklerne 21 og 26 i Den Europæiske Unions charter om grundlæggende rettigheder. Adgang til Internettet bør ikke medføre ekstraomkostninger for brugere med handicap. Staterne bør afsætte tilstrækkeligt med midler til uddannelse af brugerne og indkøb af tilpasningsegnet hjælpeudstyr, hvor der er behov for dette.

3.3. ØSU mener, at det haster med at løse de udfordringer vedrørende offentlig information, som tekniske og finansielle hindringer rejser, hvis man skal sikre fuld inddragelse af handicappede borgere. I konklusionerne fra både Lissabon- og Stockholm-topmødet og gennem eEurope-initiativet har EU understreget vigtigheden af, at der skabes gunstige vilkår for alle EU-borgeres aktive og demokratiske deltagelse i beslutningsprocessen. For ØSU er det afgørende, at sådanne strategier også omfatter personer med handicap.

3.4. Aktiv deltagelse i samfundslivet vil også give borgere med handicap bedre muligheder for at ansøge om jobs i den offentlige forvaltning og drage nytte af beskæftigelsestjenester. Adgang til offentlige websteder vil også øge informationen om den politiske udvikling og styrke de handicappede borgeres politiske engagement og dermed deres deltagelse i den demokratiske proces i vores samfund.

3.5. eEurope+-initiativet er ligeledes vigtigt, da der også vil blive fokuseret på spørgsmålet om adgang til offentlig information og ret til deltagelse for borgere med handicap i tiltrædelseslandene.

3.6. Selv om det er et frivilligt instrument, vil gennemførelsen af forslagene føre til en standardiseret adgang, som vil give handicappede borgere mulighed for at drage bedre nytte af hjælpeteknologi. Det vil også muliggøre brugen af letanvendelige adgangsinstrumenter. Det vil ske via et fælleseuropæisk webadgangssystem efter samme kriterier overalt i EU.

3.7. En af de vigtigste udfordringer i forbindelse med gennemførelsen af WAI-retningslinjerne er at inddrage alle borgere inklusive handicappede og ældre og ikke blot involvere nationale myndigheder, men også det lokale og regionale niveau, som er tættere på borgerne. Gennemførelsen af Retningslinjerne og et metodisk system til benchmarking og overvågning kunne også omfatte en tiltrængt forenkling af normer og procedurer, som vil gøre det lettere for alle at få adgang til Internet-baseret information.

3.8. ØSU håber også, at et større initiativ, som foreslået i forbindelse med det europæiske handicapår i 2003, vil bidrage til at gøre ikke kun offentlige, men også private websteder tilgængelige for handicappede borgere.

3.9. ØSU bifalder inddragelsen af Europæisk Handicapforum for at sikre en tovejs, interaktiv dialog mellem EU-institutionerne og organisationer af og for handicappede borgere i Europa såvel som med individuelle eksperter med handicap.

3.10. ØSU påpeger, at tilgængelighed også er altafgørende for ældre borgere, især dem som er blevet marginaliseret som følge af den teknologiske udvikling.

3.11. EU's forskningsprogrammer bør udnyttes aktivt for at gøre websteder mere tilgængelige for handicappede og ældre. ØSU henviser også til andre relevante EU-initiativer, især e-integration, som der henvises til i Forslag til sjette program for forskning og teknologisk udvikling 2002-2006(6). Det hedder i programmet, at forskningen i "e-integration" vil fokusere på systemer, der muliggør adgang til informationssamfundet for alle, på teknologier, der er tilgængelige for alle, og som kan sikre en fuldstændig deltagelse i informationssamfundet, og på hjælpesystemer, der kan genoprette funktioner eller kompensere for handicap for dermed at sikre en større livskvalitet for borgere med særlige behov og for de personer, der tager sig af dem. ØSU understreger, at det er nødvendigt at indarbejde WAI-retningslinjerne i IDA-programmet for elektronisk dataudveksling og interoperabilitet mellem elektroniske infrastrukturer(7), især i lyset af at man i den senere tid er begyndt at tage større hensyn til slutbrugerne, især handicappede og ældre borgere.

ØSU foreslår endvidere et specifikt program for fælles uddannelsesaktiviteter henvendt til udviklere af websteder og repræsentanter for handicappede brugere. Bedre samordning mellem EU-programmer, f.eks. om websikkerhed, bør sikres for at integrere handicappede borgeres interesser i Fællesskabets politikker.

4. Særlige bemærkninger

4.1. ØSU anser det for passende, at emnerne i meddelelsen bliver genstand for bindende bestemmelser. ØSU anerkender dog den nuværende fremgangsmåde baseret på et frivilligt engagement fra de offentlige myndigheders side på forskellige niveauer og forventer, at medlemsstaterne uden forsinkelse gennemfører alle foranstaltninger, som er fastlagt i meddelelsen, samt at de indfører et metodisk system til overvågning af foranstaltningernes gennemførelse. Staterne bør også iværksætte en systematisk benchmarking-procedure for Lissabon-strategien.

4.2. ØSU understreger, at det er vigtigt, at også andre organisationer, f.eks. fagforeninger og arbejdsgiverorganisationer, tilskyndes til at bruge WAI-retningslinjerne.

4.3. ØSU forpligter sig selv til at gøre sit websted tilgængeligt og brugervenligt for at sikre bedre adgang til information og offentlig debat for alle borgere med særlige behov. Dette initiativ bør gennemføres inden 2003, det europæiske handicapår, i overensstemmelse med WAI-retningslinjerne, som disse er fastlagt i meddelelsen, eventuelt med Kommissionens støtte. Dette bør blive et eksempel på god praksis hvad angår principperne om tilgængelighed.

4.4. ØSU påpeger, at det stadig mere vigtige område e-handel og handicappede borgere bør behandles i meddelelsen. Handicappede forbrugeres interesser påvirkes af e-handels stigende betydning på grund af utilgængelige kommercielle websteder, spørgsmål om beskyttelse af persondata, integritet osv.

4.5. ØSU opfordrer Kommissionen såvel som de øvrige EU-institutioner til at gøre deres egne offentlige websteder tilgængelige ved at anvende WAI-retningslinjerne.

4.6. Meddelelsen vil udgøre et kraftigt incitament til de offentlige myndigheder til at udvide deres tilgængelighedsinitiativer til andre områder end offentlige websteder. Dette er ikke kun begrænset til nationale, men gælder også regionale og lokale myndigheder. Det drejer sig også om indførelse af princippet om "Design for alle" i generelle didaktiske programmer for uddannelse i IT osv.

4.7. Anvendelse af princippet om webtilgængelighed på EU-niveau kan betyde, at europæiske borgere med handicap kommer til at føle et medansvar for den europæiske integration, som hidtil har været utilgængelig for mange på grund af hindringerne for at få adgang til sådan information på EU's websteder.

4.8. Det er indlysende, at utilgængelige offentlige websteder diskriminerer mod borgere, der ikke er i stand til at benytte dem og derfor ikke kan danne sig en mening om den indeholdte information. ØSU anbefaler, at der i forbindelse med det kommende europæiske handicapår i 2003 bør indføjes en bestemmelse imod denne særlige type diskrimination i det foreslåede handicapspecifikke direktiv. ØSU har allerede i sin udtalelse om "Forslag til Rådets afgørelse om Det Europæiske Handicapår 2003"(8) anbefalet, at et sådant direktiv udarbejdes med henblik på det europæiske handicapår.

4.9. ØSU er klar over, at Kommissionens primære mål med dette initiativ er at sikre adgang til offentlige websteder for borgere med handicap inden for alle sektorer og politikområder, og at adgang til offentlige websteder kan være en metode til at integrere handicappede borgere inden for alle politik- og programområder. Som led i en sådan proces kan initiativet føre til en åben metode for koordination af politikker og udveksle eksempler på god praksis i EU's medlemsstater. I mange medlemsstater har man indvendt, at gennemførelsen af WAI-retningslinjerne vil kræve for store finansielle forpligtelser. Denne antagelse er simpelthen forkert, idet gennemførelse af retningslinjerne om tilgængelighed kun er lidt dyrere end ikke at gennemføre dem. ØSU mener, at de nationale regeringer bør øremærke midler til gennemførelse af målsætningerne i meddelelsen, idet der tages hensyn til alle aspekter og alle aktiviteter, herunder uddannelse af deres medarbejdere og øget effektivitet i den offentlige forvaltning.

4.10. Der bør lægge særlig vægt på, at der etableres tilgængelige elektroniske terminaler over alt, hvor sådanne kan forventes at være til gavn for handicappede borgere.

Bruxelles, den 20. februar 2002.

Göke Frerichs

Formand for

Det Økonomiske og Sociale Udvalg

(1) SEK(2001) 1428.

(2) KOM(2000) 284 endelig af 12. maj 2000.

(3) Eurobarometer 55, 2. juni 2001.

(4) "eEurope 2002: Et informationssamfund for alle - Udkast til handlingsplan udarbejdet af Europa-Kommissionen til Det Eurropæiske Råds møde i Feira den 19.-20. juni."

(5) "eEurope+2003: Action Plan prepared by the Candidate Countries with the assistance of the European Commission" (foreligger p.t. ikke på dansk), juni 2001, s. 18.

(6) KOM(2001) 279 endelig.

(7) CES 25/2002 af 16.1.2002.

(8) KOM(2001) 271 endelig - 2001/0116 (CNS).